Ashrafiya. Al-Ashrafiya masjidi va madrasasi yoki Ashrafiya masjidi () – Yamanda joylashgan qadimiy Taiz shahri janubi-gʻarbiy qismida qad rostlagan Sabr togʻining etagida joylashgan tarixiy bino. Ushbu meʼmoriy obida Taiz shahrining saqlanib qolgan eng mashhur obidasidir. Bino Mudhaffar masjidi bilan birgalikda Yaman davlatining islomiy tarixidagi eng muhim markazlardan biri hisoblanadi. Qurilish ishlari ikki podshoh hukmdorlik qilgan davr mobaynida davom etgan. Dastlab, sulton Al-Ashraf Umar II (1295—1296; hijriy 800-yillar), keyinchalik, sulton Al-Ashraf Ismoil I (1377—1400) masjid qurilishi uchun homiylik qilgan. Qurilish ishlari nihoyasiga yetib, masjid rasman ochilishi 1382-yilga (hijriy 803-yillar) toʻgʻri keladi. Masjid va madrasani oʻz ichiga olgan obida Ashrafiya mahallasida joylashgan. Atrofi bir qator boshqa binolar va Qohira qal'asi bilan oʻrab olingan. Masjid taxminan 120 dan 800 gacha namozxonga moʻljallangan. Arxitekturasi. Masjid qurilishida qadad – ohak, moy va suv bilan ishlov berilgan qorishmadan foydalanilgan. Masjid yomg‘ir oʻtkazgichlar ustiga qurilgan, inshootning poydevor qismi uchun qizil g‘ishtdan foydalanilgan. Masjidning shimoliy qismida joylashgan namozxona ushbu masjidning asosiy maydoni hisoblanadi. Binoning ushbu qismi sharqdan gʻarbga, taxminan 25,40 metr hamda shimoldan janubga kengligi 7,65 metr boʻlgan katta toʻrtburchak hududni oʻz ichiga oladi. Masjid markazi rang-barang naqshlar bilan bezatilgan katta gumbaz bilan oʻralgan. Gumbaz maydonida ikkita alohida yoʻlak bir-biriga ulangan boʻlib, har biri toʻrtta nisbatan kichik gumbazlar bilan qoplangan. Masjidning ilk tuzilishi namozxona va sakkizta kichikroq gumbazdan iborat boʻlgan. Birinchi bosqichda masjidda sakkizta kichik gumbazli namozxona boʻlgan.